NETBAY ร่วงหนัก 13% ต่ำสุดในรอบ 9 เดือน หลังโบรกฯแนะเลี่ยงลงทุนกลุ่มหุ้น Valuation แพง
NETBAY ร่วงหนัก 13% ต่ำสุดในรอบ 9 เดือน หลังโบรกฯแนะเลี่ยงลงทุนกลุ่มหุ้น Valuation แพง โดย ณ เวลา 10.29 น. อยู่ที่ระดับ 28.25 บาท ลบ 4.25 บาท หรือ 13.08% ด้วยมูลค่าซื้อขาย 39.43 ล้านบาท
6 ก.ค. 2561

ผู้สื่อข่าวรายงานว่า บริษัท เน็ตเบย์ จำกัด (มหาชน) หรือ NETBAY ณ เวลา 10.29 น. อยู่ที่ระดับ 28.25 บาท ลบ 4.25 บาท หรือ 13.08% ด้วยมูลค่าซื้อขาย 39.43 ล้านบาท ราคาหุ้นปรับตัวลงแรงในรอบ 9 เดือน โดยนับตั้งแต่หุ้นลงไปทดสอบระดับ 29.00 บาท เมื่อวันที่ 4 ต.ค.2560

บล.ยูโอบี เคย์เฮียน ระบุว่า ตลาดหุ้นไทยวานนี้ปรับลดลงแรง โดยปริมาณการซื้อขายของ BEAUTY ยังมากอย่างมีนัยสำคัญ ขณะที่ความกังวลต่อผลประกอบการและแนวโน้มการเติบโตในอนาคต ลามไปยังหุ้นเครื่องสำอางค์ และหุ้นที่ซื้อขายด้วย Valuation ที่แพงตัวอื่นๆ อาทิ AU, DDD, NETBAY, RS, SPA, TKN เป็นต้น 
ทั้งนี้ประเด็นของการที่หุ้นที่ซื้อขจายด้วย Valuation ที่แพง จะมีความเสี่ยงที่พรีเมี่ยมการซื้อขายจะลดลง (หรือเกิด de-rating) เป็นสิ่งที่กังวลและเตือนนักลงทุนมาโดยตลอด
ตลาดหุ้นไทยวันนี้คาดผันผวนอยู่บนบริเวณแนวรับที่ 1600-1590 จุด โดยภาพรวมดัชนียังคงอ่อนแอหลังการดีดตัวในช่วงก่อนหน้าไม่สามารถยืนเหนือ 1630 จุดได้ ทั้งนี้การปิดต่ำกว่า 1600 จุด ทางเทคนิคที่ดัชนีมีโอกาสปรับตัวลงทดสอบ 1580 และ 1550 จุด ตามลำดับ การเก็งกำไรรายตัว ยังเน้นหุ้นที่ Valuation ไม่แพง หรือมีประเด็นบวกเฉพาะตัว และแนะหลีกเลี่ยงหุ้นที่มีการซื้อขายในระดับ PER ที่สูง รวมถึงหุ้นที่มีปัจจัยพื้นฐานอ่อนแอ
อนึ่งหุ้น NETBAY ซื้อขาย P/E ณ วันที่ 5 ก.ค.61 ที่ระดับ 52.27 เท่า ขณะที่ P/E ตลาดหลักทรัพย์ ณ วันที่ 5 ก.ค.61 อยู่ที่ระดับ 16.31 เท่า  